Izvor: N1

Narodna poslanica Marinika Tepić potvrdila je za N1 da istupa iz Lige socijaldemokrata Vojvodine i iz poslaničkog kluba ove stranke u Skupštini Republike Srbije, zbog neslaganja oko kandidata za predsednika Srbije.

“Jeste, tačno je. Zbog neslaganja sa predlogom i raspravom većeg broja članova Predsedništva LSV, pa i samog predsednika Čanka, da on bude predsednički kandidat, jasno sam izrazila neslaganje. Smatram da je svaki glas protiv Saše Jankovića, glas protiv Srbije, a glas za kandidata vlasti. S obzirom da sam ostala u drastičnoj manjini, naši putevi se razilaze”, rekla je Marinika Tepić.

Kako navodi, na stranačkim organima ostala je u manjini, a kaže da je Janković onaj predsednički kandidat koga jedino treba podržati. Zbog toga ne želi da bude članica LSV više. Popodne će postati istupnicu, dakle ostaje sano pitanje formalnosti u vezi sa tim.

Marinika Tepić će sama istupiti iz LSV-a i iz poslaničkog kluba u Narodnoj skupštini Republike Srbije. Poslanički klub Lige u republičkom parlamentu moći će da opstane samo ako im se neko priključi.

Kostreš: Izlazak Tepićeve izolovan slučaj, imaćemo sastanak

Generalni sekretar Lige Socijaldemokrata Vojvodine (LSV) Bojan Kostreš izjavio je da je izlazak Marinike Tepić iz te stranke "izolovan slučaj" i da ne veruje da će slične stvari dešavati u velikoj meri.

"U LSV ne postoji jedinstven stav o predsedničkim izborima, o tome se dubinski razmišlja, ali posle 27 godina spremni smo da se zalažemo samo za one stvari i one ljude u koje verujemo", rekao je Kostreš za Radio-televiziju Vojvodine.

Posledica njenog izlaska iz stranke bi mogla da bude da LSV više neće moći da ima poslanički klub u Skupštini Srbije. Kostreš je kazao da je dosadašnja praksa u ovakvim slučajevima bila da poslanici vraćaju mandate matičnoj stranci.

"Tepić je časna osoba, a nama se i ranije dešavalo da odredjene osobe odu iz stranke, ali da poslaničke mandate ostave matičnoj stranci. Ne bih spekulisao da li će se to desiti u slučaju Tepić", rekao je on.



Kostreš je dodao da je u planu da sa njom bude organizovan sastanak na kojem će biti razgovora o situaciji.

On je kazao da nije doneta odluka o tome da li će se Čanak kandidovati na predsedničkim izborima, jer stranka prvo želi da razgovara sa ostalim "demokratskim kandidatima". "Da bi smo podržali nekog predsedničkog kandidata moramo da znamo šta ti ljudi misle o Vojvodini, jer do sada nismo čuli ništa o toj temi. Svaki onaj ko ne priznaje Vojvodinu i njenu autonomiju ne može dobiti podršku", kazao je Kostreš.



On je kazao da Srpska napredna stranka ne može da računa na podršku LSV-a za njihovog predsedničkog kandidata. Dodao je da će LSV insistirati i na temi suočavanja sa prošlošću, kao i na kažnjavanju zločinaca.